મારા રિવ્યુઝ અને ફિલ્મ વિષયક લેખોમાં મેં અનેક વખત એક વાક્ય વાપર્યું છે કે, ‘શૉ, ડોન્ટ ટેલ.’ યાને કે ડાયલોગ્સનું કામ ફિલ્મના કેમેરાએ લેવું જોઈએ. જે વસ્તુ માત્ર કેમેરાથી બતાવીને કહી શકાય, તે માટે એક શબ્દનો પણ ઉપયોગ ન થવો જોઈએ. કુશળ ફિલ્મમેકર્સ કેમેરાને ‘બોલતો’ કરવાની આ કળામાં પાવરધા હોય છે. આ કળામાં ઈરાનના ફિલ્મમેકર્સનાં નામનાં ઓવારણાં લેવાય છે. એવા જ એક ઈરાનિયન ફિલ્મમેકર છે માજિદ મજિદી. એમણે જથ્થાબંધ નહીં પણ ‘ચિલ્ડ્રન ઓફ હેવન’ જેવી ટકોરાબંધ ફિલ્મો બનાવી છે (જે ‘ઑસ્કર’ના આંગણે આંટો મારી આવી હતી). હવે મજિદી સાહેબ પ્રતિબંધોથી પીડાતા ઈરાનના સીમાડા વટાવીને ઈરાન બનવા તરફ આગળ વધી રહેલા ઈન્ડિયામાં ફિલ્મ બનાવવા આવ્યા છે. તેઓ લઈને આવ્યા છે ‘બિયોન્ડ ધ ક્લાઉડ્સ’.